रसिया गान में गूंजा मेरो नवरंग बिहारी...
नाथद्वारा.। मेरोनवरंग बिहारी, खेले सब हो-हो होरी... सहित अन्य रसिया गान की मंगलवार को श्रीनाथजी प्रभु के मंदिर गूंज रही। मंदिर में कीर्तनकारों ने राग में होली के भाव से श्रीनाथजी प्रभु को रिझाया। रसिया के गान पर दर्शन करने पहुंचे वैष्णव भी झूम उठे। फाल्गुन माह की दशमी पर श्रीनाथजी प्रभु के श्रीचरण में नूपुर धराए गए। श्रीअंग पर धवल मलमल का सूथन, घेरदार वाघा, कटि पटका, चोली सुशोभित की गई। प्रभु के श्रीमस्तक पर छज्जावाली पाग, पाग पर लूम की किलंगी धराई गई। शीशफूल, कर्णफूल, लाल सुनहरी मीना के आभरण धराए गए। श्रीनाथजी प्रभु को लाल ठाढे वस्त्र से सुशोभित कर पिछवई धराई गई। मुखिया बावा ने राग, भोग सेवा के लाड़ लड़ा कर आरती उतारी। गुलाल, अबीर की महक, ढफ, चंग झांझ की थाप पर रसिया के पदों का गान हुआ। राजभोग की झांकी में ग्वाल-बालों ने होलाष्टक में गार, धमार के साथ रसिया पदों का गान किया। सेवक ऋषभ गुर्जर, गोपाल गुर्जर सहित अन्य ग्वाल-बालों ने होली खेले रे श्रीगिरधारी... रंग तोहे रे गुलाबी पता... सहित कई रसिया पदों का गान कर श्रद्धालुओं को रिझाया।
कुंज एकादशी आज: श्रीनाथजी प्रभु की हवेली में बुधवार को कुंज एकादशी का पर्व मनाया जाएगा। पर्व के भाव से श्रीनाथजी प्रभु को कुंज में विराजित कर शृंगार धराया जाएगा।
mai_Deva hin_Deva hin_Deva